ΣΥΝΕΛΕΥΣΗ ΙΣΗΣ ΕΚΠΡΟΣΩΠΗΣΗΣ ΤΗΣ ΣΥΜΒΑΣΗΣ ΠΟΥ ΣΥΝΑΦΘΗΚΕ ΜΕΤΑΞΥ ΤΩΝ ΚΡΑΤΩΝ ΤΗΣ ΑΦΡΙΚΗΣ, ΤΗΣ ΚΑΡΑΪΒΙΚΗΣ ΚΑΙ ΤΟΥ ΕΙΡΗΝΙΚΟΥ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ (ΑΚΕ-ΕΕ)

ΨΗΦΙΣΜΑ () για την κατάσταση στη Ρουάντα

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Λουξεμβούργο από τις 23 έως τις 26 Σεπτεμβρίου 1996,

Α. υπενθυμίζοντας τα προηγούμενα ψηφίσματά της για την κατάσταση στη Ρουάντα,

Β. υπενθυμίζοντας τις σοβαρές επιπτώσεις της γενοκτονίας, των σφαγών και των εγκλημάτων κατά της ανθρωπότητας που πραγματοποιήθηκαν τον Απρίλιο 1994, κατά παραβίαση των διεθνών συμβάσεων,

Γ. λαμβάνοντας υπόψη ότι σύμφωνα με εκθέσεις της Αποστολής παρατήρησης των δικαιωμάτων του ανθρώπου των Ηνωμένων Εθνών και του Προγράμματος των ΗΕ για την Ανάπτυξη (ΡΝUD) παρατηρείται ένταση της βίας στη Ρουάντα κατά τους τελευταίους μήνες,

Δ. χαιρετίζοντας τις προόδους που έχουν επιτευχθεί εδώ και δύο έτη από την κυβέρνηση εθνικής ενότητας,

Ε. ανησυχώντας για την ανασφάλεια που εξακολουθεί να επικρατεί σε ορισμένες περιοχές της Ρουάντας, παρακωλύοντας σε κάποιο βαθμό τον εθελοντικό επαναπατρισμό των προσφύγων της Ρουάντας που βρίσκονται σε γειτονικές χώρες,

ΣΤ. ανησυχώντας για το γεγονός ότι πολλοί πρόσφυγες εξακολουθούν πάντοτε να βρίσκονται στην περιοχή των Μεγάλων Λιμνών, και ότι μερικοί εξ αυτών, βάσει ορισμένων εκθέσεων, εκπαιδεύονται στρατιωτικά και λαμβάνουν όπλα παράνομης προέλευσης προκειμένου να αποσταθεροποιήσουν τη Ρουάντα και να σπείρουν την ταραχή στις γειτονικές χώρες,

Ζ. αποδοκιμάζοντας την εξουσία που εξακολουθούν να ασκούν στους καταυλισμούς προσφύγων οι πρώην ένοπλες στρατιωτικές και παραστρατιωτικές δυνάμεις της Ρουάντας,

Η. ανησυχώντας για τις επιδρομές αυτών των δυνάμεων, οι οποίες οργάνωσαν και εκτέλεσαν τη γενοκτονία στη Ρουάντα, και προσπαθούν πλέον να εξαφανίσουν τους μάρτυρες, εντείνοντας την ανασφάλεια και πολλαπλασιάζοντας τις παραβιάσεις των δικαιωμάτων του ανθρώπου,

Θ. ανησυχώντας για την τύχη των προσφύγων της Ρουάντας που είναι διασκορπισμένοι στην περιοχή των μεγάλων λιμνών και οι οποίοι χρειάζονται ακόμη σημαντική ανθρωπιστική βοήθεια εκ μέρους της διεθνούς κοινότητας και ιδίως της Ευρωπαϊκής Ένωσης,

Ι. εκφράζοντας την ικανοποίησή της για την πολιτική της κυβέρνησης της Ρουάντας υπέρ της άνευ όρων επιστροφής όλων των προσφύγων, καθώς και για την επιτυχία που γνωρίζει η επιστροφή των προσφύγων από το Μπουρουντί,

ΙΑ. αισθανόμενη αποτροπιασμό για τη διαπίστωση ότι εξακολουθούν η γενοκτονία, οι σφαγές και άλλες εγκληματικές πράξεις στις περιοχές βορείως και νοτίως της Kivu,

ΙΒ. ανησυχώντας έντονα για τις απάνθρωπες συνθήκες υπό τις οποίες κρατούνται φυλακισμένοι από τη Ρουάντα, χωρίς καν να τους έχει απαγγελθεί κατηγορία,

1. ενθαρρύνει την κυβέρνηση της Ρουάντας να συνεχίσει την πολιτική και τις πρωτοβουλίες της υπέρ του εθελοντικού επαναπατρισμού των προσφύγων και καλεί τις κυβερνήσεις της περιοχής καθώς και τη διεθνή κοινότητα να την υποστηρίξουν στις προσπάθειές της αυτές 7

2. καλεί τις αρχές της Ρουάντας να εντείνουν τις προσπάθειες που καταβάλλουν για να βελτιώσουν περαιτέρω τη γενική ασφάλεια στη Ρουάντα, ούτως ώστε να διευκολυνθεί και να ενθαρρυνθεί ο εθελοντικός επαναπατρισμός των προσφύγων 7

3. καλεί τη διεθνή κοινότητα, και ιδίως την Ευρωπαϊκή Ένωση, να παράσχουν κατεπειγόντως την απαιτούμενη βοήθεια στους πρόσφυγες της Ρουάντας 7

4. συστήνει στην Ευρωπαϊκή Ένωση και στις χώρες ΑΚΕ να θεωρήσουν ότι η Ρουάντα έχει πλέον ξεπεράσει το στάδιο της ανθρωπιστικής βοήθειας, ενισχύοντας όμως ταυτόχρονα τις προσπάθειες που καταβάλλουν υπέρ της ανοικοδόμησης και της ανάπτυξης της χώρας, προκειμένου να ευνοηθεί η επιστροφή των προσφύγων 7

5. συστήνει, προς ενίσχυση της αποτελεσματικότητας, οι πόροι που προορίζονται για την ανοικοδόμηση και ανάπτυξη της Ρουάντας να δίδονται απευθείας σε κυβερνητικά όργανα, χωρίς τη χρησιμοποίηση μεσαζόντων 7

6. ζητεί από τη κυβέρνηση της Ρουάντας να θέσει ταχέως σε ισχύ όλους τους νέους νόμους που εγκρίθηκαν πρόσφατα για την πάταξη των εγκλημάτων γενοκτονίας και των λοιπών εγκλημάτων κατά της ανθρωπότητας 7

7. καλεί τις χώρες ΑΚΕ και τα κράτη μέλη της Ευρωπαϊκής Ένωσης να συνεργαστούν με το διεθνές ποινικό δικαστήριο στην Αρούσα και να εγκρίνουν όλα τα μέτρα και τους νόμους που θα του επιτρέψουν να επιτελέσει αποτελεσματικά το έργο του 7

8. καλεί την Ευρωπαϊκή Ένωση και τις χώρες ΑΚΕ, και ιδίως αυτές της περιοχής, να διερευνήσουν τα μέσα με τα οποία θα καταστεί λειτουργικότερη η διεθνής εξεταστική επιτροπή του ΟΗΕ και να διευκολύνουν την υλοποίηση των συστάσεών της, προκειμένου να εκπληρωθεί η εντολή που της έχει δοθεί από το ψήφισμα 1013 της 1ης Σεπτεμβρίου 1995 7

9. καλεί τη διεθνή κοινότητα και τις κυβερνήσεις της περιοχής να παρεμποδίσουν κάθε ένοπλη αναδιοργάνωση των υπεύθυνων της γενοκτονίας και των σφαγών και να μεριμνούν για το διαχωρισμό των εγκληματιών από τους αθώους πρόσφυγες και για να μπορέσουν οι τελευταίοι να επιστρέψουν ευκολότερα και εθελοντικά στη χώρα τους 7

10. επιβεβαιώνει την ανάγκη να συγκληθεί, υπό την αιγίδα της ΟΑΕ και του ΟΗΕ, η περιφερειακή Διάσκεψη για την ειρήνη και τη σταθερότητα στην περιοχή των Μεγάλων Λιμνών 7

11. καλεί τη διεθνή κοινότητα, και ιδίως την Ευρωπαϊκή Ένωση, να παράσχουν την απαραίτητη χρηματοπιστωτική και τεχνική συνδρομή προκειμένου να ανασυγκροτηθεί ο δικαστικός μηχανισμός της Ρουάντας και να επιτραπεί η βελτίωση των συνθηκών κράτησης των φυλακισμένων 7

12. χαιρετίζει το έργο που πραγματοποιούν κυρίως οι διεθνείς οργανώσεις και οι ΜΚΟ για να βοηθήσουν τα παιδιά που έχουν χαθεί να βρουν τις οικογένειές τους και να συνενωθούν με αυτές και καλεί την Ευρωπαϊκή Ένωση να υποστηρίξει αυτό το μακροχρόνιο έργο 7

13. αναθέτει στους συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στους γενικούς γραμματείς του ΟΗΕ και της ΟΑΕ, στον πρόεδρο του Διεθνούς Ποινικού Δικαστηρίου στην Αρούσα, και στις κυβερνήσεις της Ρουάντας, του Μπουρουντί, του Ζαΐρ, της Τανζανίας και της Κένυας.